**Informatīvais ziņojums par**

**2021. gada 19. februāra neformālajā Eiropas Savienības izglītības ministru tiešsaistes sanāksmē izskatāmajiem jautājumiem**

2021. gada 19. februārī notiks neformālā Eiropas Savienības (turpmāk – ES) izglītības ministru tiešsaistes sanāksme, kurā plānota ministru diskusija par tēmu **“Vienlīdzīga piekļuve izglītībai, iekļaujoša un uz panākumiem vērsta izglītība”.** Šī diskusija būs ministru ieguldījums topošajiem Padomes secinājumiem, kurus Portugāles prezidentūra ES Padomē plāno sagatavot un pieņemt šī gada maija ES Izglītības, jaunatnes, kultūras un sporta ministru sanāksmē.

Portugāles prezidentūras ES Padomē sagatavotajā diskusiju dokumentā tiek uzsvērts, ka izglītībai ir būtiska loma, veidojot Eiropas nākotni laikā, kad sabiedrībai un ekonomikai ir jākļūst saliedētākām, iekļaujošākām, digitālākām, ilgtspējīgākām, videi draudzīgākām un noturīgākām, kā arī tai ir būtiska nozīme, lai iedzīvotāji gūtu personisku piepildījumu un gandarījumu un būtu gatavi pielāgoties un iekļauties mainīgajā darba tirgū.

Covid-19 pandēmija ir izaicinājums mūsu sabiedrībai un izglītībai un tā vēl vairāk pastiprina nepieciešamību nodrošināt vienlīdzīgu un iekļaujošu izglītību. Diskusiju dokumentā tiek norādīts, ka pierādījumi liecina, ka izglītojamie, kuri jau saskārās ar problēmām pirms šīs krīzes, šobrīd īpaši smagi cieš, un viņiem ir liels risks atpalikt mācībās. Tāpēc izglītības politikai ir jārod tūlītēji un ilgtermiņa risinājumi, kā arī jārūpējas par izglītojamo garīgo labsajūtu.

Pieejama, iekļaujoša un uz panākumiem vērsta izglītība ir labas izglītības pamatprincipi, kuru sasniegšana vienlaikus ir arī izaicinājums ES izglītības sistēmām.

Šobrīd vairāk nekā jebkad agrāk ir svarīgi nodrošināt iekļaujošu augstas kvalitātes izglītību un padarīt to pieejamu visiem izglītojamajiem neatkarīgi no viņu sociālekonomiskās, etniskās vai kultūru piederības. Īpaša uzmanība jāpievērš tiem izglītojamiem visās vecuma grupās, kuri saskaras ar papildu problēmām, piemēram, izglītojamajiem ar speciālām vajadzībām, mazkvalificētiem darbiniekiem, nelabvēlīgā situācijā esošām personām, migrantiem vai dzīvojošiem attālos vai ģeogrāfiski nomaļos apgabalos. Daudzveidība ir kļuvusi par normu, un izglītības sistēmas ir jāveido, lai nodrošinātu, ka visas grupas un personas efektīvi mācās. Vienlaikus izglītojamie jānodrošina ar nepieciešamajām sociālajām, pilsoniskajām un starpkultūru prasmēm, lai stiprinātu un veicinātu ES demokrātiskās vērtības, pamattiesības, sociālo integrāciju, nedriskrimināciju un aktīvu pilsoniskumu.

Lai arī pēdējo gadu laikā ir mazinājies to skolēnu skaits, kuri pirms laika pārtrauc mācības, problēmas joprojām pastāv. Jāturpina uzsāktie centieni, lai mazinātu priekšlaicīgu mācību pārtraukšanu un pēc iespējas pieaugtu to personu skaits, kuras ieguvušas vismaz vidējo izglītību.

ES līmenī jautājumus par izglītības pieejamību un iekļaušanu ir risinājusi arī ES Padome, apstiprinot, piemēram, Padomes 2015. gada secinājumus par priekšlaicīgas mācību pārtraukšanas mazināšanu un panākumu skolā veicināšanu; Padomes un Padomē sanākušo dalībvalstu valdību pārstāvju 2017. gada secinājumus par iekļautību daudzveidībā, lai nodrošinātu augstas kvalitātes izglītību visiem iedzīvotājiem; Padomes 2018. gada ieteikumu par to, lai veicinātu kopīgas vērtības, iekļaujošu izglītību un Eiropas dimensiju mācīšanā; Padomes 2020. gada ieteikumu par profesionālo izglītību ilgtspējīgai konkurētspējai, sociālajam taisnīgumam un noturībai.

Eiropas Komisija ir informējusi par šādām jaunām plānotām iniciatīvām saistībā ar Eiropas izglītības telpu un Digitālās izglītības rīcības plānu (2021-2027), piemēram: iniciatīva “Ceļš uz panākumiem skolā”, Eiropas pieeja mikroapliecinājumiem, Augstākās izglītības pārveidošanas programma, *Erasmus* skolotāju akadēmija, priekšlikums Padomes ieteikumam par tiešsaistes un attālinātajām mācībām pamatizglītībā un vidējā izglītībā, kā arī Stratēģija par bērnu tiesībām un Stratēģija par personu ar invaliditāti tiesībām (2021-2027).

Diskusiju dokumenta noslēgumā tiek uzsvērts, ka dalībvalstīm atbalstu sniegs arī ES finansējums – *Erasmus* programma, Eiropas Sociālais fonds plus un jaunais Atveseļošanas un noturības mehānisms –, nodrošinot nozīmīgas finansēšanas iespējas, lai risinātu jautājumus, kas saistīti ar vienlīdzīgu piekļuvi izglītībai, iekļaušanu un sekmētu sasniegumus izglītībā.

Ņemot vērā augstākminēto, ES izglītības ministri šī gada 19. februāra tiešsaistes sanāksmē tiek aicināti sniegt atbildes uz šādiem jautājumiem:

1. ***Kādi, Jūsuprāt, ir visbūtiskākie sasniegumi ES, valsts, reģionālā un vietējā līmenī, kas uzlaboja un var turpināt uzlabot vienlīdzību, iekļaušanu un panākumus visiem izglītībā?***

**Latvijā** tiek īstenoti vairāki nozīmīgi projekti un reformas, lai padarītu iekļaujošu izglītību par realitāti, mazinātu priekšlaicīgu izglītības pārtraukšanu, dotu plašākas iespējas tām sabiedrības grupām, kam ir ierobežotas iespējas.

Latvijas izglītības sistēmā ir izveidots nozīmīgs pamats mūsdienīga, kvalitatīva un uz darba tirgū augsti novērtētu prasmju attīstīšanu orientēta izglītības piedāvājuma nodrošināšanai visās izglītības pakāpēs. Būtiskākās pārmaiņas ir kompetenču pieejas mācību satura ieviešana (***Skola 2030***) vispārējā izglītībā, pāreja uz modulārām izglītības programmām un darba vidē balstītu mācību pieeja profesionālajā izglītībā, skolotāju izglītības *restarta* programma u.c.

Pilnveidotā vispārējās izglītības mācību satura pamatā ir iekļaujošas izglītības pieeja. To iespējams īstenot, atzīstot un novērtējot skolēnu dažādās mācīšanās vajadzības, nodrošinot daudzveidīgas metodes un pieejas, atvērtu komunikāciju, kā arī veidojot skolā drošu un atbalstošu vidi un nepieļaujot diskrimināciju. Tas ir arī nozīmīgs ieguldījums skolēna gribas un motivācijas mācīties stiprināšanā, aktīvas līdzdalības un piederības skolai un kopienai veidošanā, emocionāli pozitīvas un drošas vides nodrošināšanā. Projekta *Skola 2030* ietvaros nozīmīgi resursi tiek veltīti mācību un metodisko līdzekļu izveidei bērniem ar speciālām vajadzībām, kā arī tiek domāts par to, kā atbalstīt pedagogus iekļaujošas izglītības īstenošanai un pilnveidot skolotāju prasmes strādāt ar bērniem ar daudzveidīgām mācīšanās vajadzībām.

Pēdējo gadu laikā Latvijā ir veikti **mērķtiecīgi pasākumi digitalizācijas procesa attīstībai** **izglītībā**. Covid-19 krīze ir veicinājusi jauna un papildinoša digitāla mācību satura un materiālu radīšanu, un šo materiālu integrācija mācību procesā ir svarīga, lai Latvijas jaunieši būtu konkurētspējīgi savās karjeras izvēlēs:

1) **Pedagogu digitālās kompetences pilnveide ir izvirzīta par profesionālās kompetences prioritāro mērķi, nodrošinot tam arī papildu finansējumu.** *Skola 2030* ietvaros ir rīkota vebināru sērija skolotājiem par attālināto mācīšanos, par mācību darba organizēšanu, vērtēšanu un mācību satura apjoma izvērtēšanu attālinātas mācīšanās laikā, efektīvu mācību plānošanu attālinātas vai kombinētas mācīšanās apstākļos. 53,5% pedagogu pēdējos trīs gados ir iesaistījušies digitālās pratības pilnveides pasākumos. Pēc skolās veiktām aptaujām 28 % skolotāju ir augstas digitālās prasmes. *Skola 2030* ietvaros ir izstrādāta platforma Start (IT), kur skolēniem un skolotājiem piedāvā bez maksas apgūt datoriku un programmēšanas pamatus. 2020./2021. mācību gadā vairākos posmos norit mācības arī programmēšanas pedagogiem, kas pakāpeniski no septembra pasniedz optimālajā vai augstākajā līmenī programmēšanu vidusskolēniem pēc jaunā vidusskolas mācību satura pilnveides modeļa.

**2) Izglītības un zinātnes ministrija ir sniegusi atbalstu izglītojamajiem, gada laikā sagādājot 11 352 viedierīces** **un tādējādi nodrošinot 5,3% skolēniem nepieciešamās viedierīces**, lai rastu risinājumu pašreizējai problemātikai saistībā ar nepietiekamo materiāli tehnisko nodrošinājumu vispārējās pamatizglītības un vispārējās vidējās izglītības iestāžu izglītojamiem un Covid-19 izplatības laikā sekmētu attālinātu mācību procesu. Par viedierīču nodošanu konkrētām skolām vai konkrētiem izglītojamajiem lemj attiecīgās pašvaldības.

3) **Vienlīdz svarīgs ir** **interneta datu pārraides ātrums**. Jaudīgs internets ir laikmetīgas izglītības neatņemama daļa, tas ir ceļš uz vienlīdzīgām iespējām ikvienam Latvijas skolēnam, neatkarīgi no viņa dzīves vietas. **Lai palielinātu interneta datu pārraides iespējas Latvijas skolās, Izglītības un zinātnes ministrija un sadarbības partneri ir parakstījuši sadarbības memorandu “Jaudīgs internets ikvienai Latvijas skolai”. Maksimāli ātra un izmaksu efektīva interneta ieviešana Latvijas izglītības iestādēm veicinās plašāku digitālā mācību satura un metožu izmantošanu mācību procesā.** Šobrīd noslēgtās sadarbības ietvaros norit intensīvs darbs, lai katrai skolai atbilstoši tā interneta datu pārraides pakalpojuma sniedzējam, apzinātu maksimāli iespējamo interneta datu pārraides ātrumu. Līdz 2021. gada marta beigām izvirzīts mērķis vēl 150 skolām palielināt interneta datu pārraides ātrumu. Ir izveidota arī īpaša interneta vietne https://skoluinternets.lv/, kur saziņas platformā skolām ir iespējas risināt dažādus jautājumus, lai uzlabotu interneta ātrumu un pieejamību, kā arī pieteikt vajadzības jaudīgākam internetam iniciatīvas ietvaros. Interneta vietne ikvienam interesentam sniedz iespējas ar interaktīvas kartes palīdzību iepazīties, kāds un cik jaudīgs interneta pieslēgums šobrīd tiek nodrošināts konkrētā skolā.

2020. gada pavasarī tika radīts **projekts “Tava klase”**, valstī izsludinātās ārkārtējās situācijas laikā reaģējot uz vajadzību atbalstīt skolu attālinātās mācības. Šobrīd “Tava klase” attīstījusies par ilgtermiņa projektu, papildinot saturu  vienotā integrētā tiešsaistes mācību vidē, kas bez maksas būs pieejama visām Latvijas vispārējās izglītības iestādēm kā klātienes, tā attālinātu mācību nodrošināšanai. Kopumā  līdz 2022. gada augustam plānots radīt un platformā “Tava klase” iekļaut mācību video 1.–9. klašu skolēniem un vidusskolēniem septiņās mācību jomās vairāk nekā 1000 tematos.

2021. gada 21. janvārī tika atsākta jaunu mācību video filmēšanu. Līdz pavasarim plānots izveidot 600 jaunas, divdesmit minūšu garas mācību stundas, kas aptver plašu tematu loku un dod iespēju skolotājiem izmantot tās radoši, atkarībā no konkrētās vajadzības darbā ar klasi.

Lai samazinātu bērnu un jauniešu skaitu, kuri pamet mācības skolā un priekšlaicīgi pārtrauc izglītību, tiek īstenots Eiropas Sociālā fonda (ESF) projekts „Atbalsts priekšlaicīgas mācību pārtraukšanas samazināšanai” (**PuMPuRS**). Projekta ietvaros tiek veicināta ilgtspējīgas sadarbības attīstība starp pašvaldībām, skolām, skolotājiem un vecākiem, lai identificētu izglītojamos ar risku pārtraukt mācības un sniegtu viņiem personalizētu atbalstu. Projekta mērķis ir radīt ilgtspējīgu visaptverošu mehānismu, kas veido atbalstošu un iekļaujošu vidi ikvienam izglītojamam. Projektā ir iesaistījušās 95 jeb 80 % pašvaldību un 534 jeb 78 % izglītības iestāžu.

Arī Covid-19 krīzes laikā skolēniem ir iespēja saņemt konsultatīvo atbalstu klātienē, jo īpaši **svarīgi šobrīd ir uzrunāt tos skolēnus, kuriem ir nepieciešams psihoemocionāls atbalsts** un sniegt viņiem palīdzību, lai mazinātu gan priekšlaicīgus mācību pārtraukšanas riskus, gan mazinātu attālināto mācību negatīvo ietekmi uz skolēnu mentālo veselību, grūtībām mācīties, šobrīd esošo nomāktību un depresiju, vientulības un pamestības sajūtu, bezmiegu, trauksmi un panikas lēkmes.

**ES līmenī** kā sasniegums vērtējama Eiropas Sociālo tiesību pīlāra izveide un kopīga apņemšanās, sadarbības partneriem līdzdarbojoties, veicināt augstas kvalitātes, inovatīvu un iekļaujošu izglītību, kas var atbalstīt ne tikai ekonomisko izaugsmi un augsti kvalificētu darba spēku, bet arī attīstību sociālajā un kultūras jomā. Šo apņemšanos atbalsta virkne vērtīgu instrumentu, tostarp, Izglītības un mācību pārskats *(Education and Training Monitor)*, savstarpējas mācīšanās instruments, ekspertu grupas, ES līmeņa indikatori un rādītāji, kas pievēršas tādu problēmu kā izglītību pametušo skaits, studējošo atbiruma u.c. un konkrētu problēmu apzināšanai, izvērtēšanai un risināšanai, veicinot datos balstītas politikas veidošanu un labās prakses un pieredzes apmaiņu.

***2. Kādas, Jūsuprāt, ir galvenās darbības, pasākumi vai politikas reformas, kas jāveic izglītības jomā ES, valsts, reģionālā un vietējā līmenī, lai visiem uzlabotu vienlīdzīgu pieeju izglītībā, iekļaušanu un panākumus izglītībā, pilnībā izmantojot ES un nacionālo finansējumu?***

Jebkuram iedzīvotājam jābūt iespējām iegūt kvalitatīvu izglītību visa mūža garumā. Tāpēc būtiski ir nodrošināt iekļaujošu un kvalitatīvu izglītību visos izglītības līmeņos, nodrošinot mūsdienīgu un kvalitatīvu izglītības saturu, nepieciešamos resursus, mācību vidi un infrastruktūru, vienlaikus nodrošinot gan efektīvu pieejamo finanšu līdzekļu izlietojumu, gan panākot pēc iesējas lielākus ieguldījumus izglītībā.

**Latvija** Izglītības attīstības pamatnostādnēs 2021.-2027. gadamkā vienu no būtiskiem uzdevumiem ir izvirzījusi – nodrošināt **iekļaujošu, sociāli un emocionāli drošu vidi** izglītības iestādēs. Tāpat ir izvirzīts mērķis nodrošināt **pilnveidota satura un pieejas efektīvu īstenošanu vispārējā izglītībā**, tajā skaitā pirmsskolas izglītības līmenī, īpaši liekot uzsvaru uz starpdisciplinaritāti, caurviju prasmēm, sociāli emocionālo mācīšanos un mācīšanos iedziļinoties.

Lielas reģionālās atšķirības, kā arī iedzīvotāju skaita samazināšanās un novecošana rada nevienlīdzīgas iespējas izglītības pakalpojuma nodrošināšanai un piekļuvei. **Izglītības jomas digitalizācija** ir viens no būtiskiem elementiem, lai veidotu zināšanu sabiedrību, nodrošinātu vienlīdzīgu piekļuvi izglītības pakalpojumiem dažādām iedzīvotāju grupām, kā arī veicinātu to iekļaušanu zināšanu sabiedrībā un atbalstītu arvien pieaugošās cilvēku mobilitātes tendences.

Viens no izglītības un zinātnes sistēmas digitalizācijas mērķiem ir nodrošināt, ka Latvijas ekonomikā ir pieejami cilvēkresursi ar augstām tehniskām un vadības digitālajām prasmēm, kuri nodrošina gan ekonomikas, gan produktivitātes transformāciju. Izglītības jomas uzdevums ir sniegt zināšanas, kas būs vajadzīgas darba tirgū, nevis bija vajadzīgas iepriekš, tādēļ ir nepieciešamas visaptverošas pārmaiņas, strauji ieviešot digitālās mācību, izglītības pārvaldības tehnoloģijas visos izglītības līmeņos.

2021. gadā turpinās atbalsta sniegšana vispārējās un profesionālās izglītības iestāžu digitalizācijai – portatīvās datortehnikas iegādei. ES fondu Covid-19 seku mazināšanai (REACT EU instruments) programmā datortehnikas iegādei plānots vairāk nekā 10 milj. *euro*, kopā ar pašvaldību līdzfinansējumu nodrošinot vēl aptuveni 20 000 datoru iegādi. Līdz 2027. gadam Izglītības un zinātnes ministrija ir izvirzījusi mērķi nodrošināt viedierīci katram piektajam 1.-3. klases skolēnam, katram trešajam 4.-12. klases skolēnam un ikkatram vienam 7. un 10. klases skolēnam.

Pilnveidotā mācību satura ieviešanas atbalstam tiek veidots modulārs, integrēts tiešsaistes e-mācību vides risinājums ar iekļautiem videokonferenču un saziņas risinājumiem un iespēju skolām pievienot savus. Tiek pilnveidota *Skola 2030* mācību resursu krātuve un uzturēta video materiālu pārraidīšanas platforma www.tavaklase.lv, kas kopumā veido integrētu risinājumu skolēnu un skolotāju darbam klātienes un attālinātām mācībām.

Lai gan joprojām mūsu realitāti nosaka Covid-19 pandēmija un ārkārtējā situācija, nākotnē – atsākoties ierastajam klātienes mācību procesam – **attālināto mācību forma kļūs par klātienes mācību sastāvdaļu.** Attālinātās mācīšanās elementu iekļaušana ikdienas klātienes mācībās sekmē  atbildības nodošanu par mācībām pašiem skolēniem (personalizācija), stiprina pašvadītas mācīšanās iemaņas, digitālo pratību, kritisko domāšanu, kā arī problēmrisināšanas un sadarbības caurviju prasmes. Pētnieki arī secinājuši, ka attālināto mācību elementi uzlabo adaptācijas spējas darbam dažādās situācijās, līdz ar to – mazina spriedzi un apjukumu krīzes laikā. Šobrīd sabiedriskajai apspriešanai nodots Ministru kabineta noteikumu projekts, kas noteic kārtību, kādā tiks organizētas un īstenotas attālinātās mācības, lai tās būtu efektīva, kvalitatīva, pilnvērtīga un iekļaujoša klātienes mācību procesa daļa. Noteikumu projekts paredz ievērot katras izglītības iestādes patstāvību un unikalitāti, paredzot izglītības iestādei izvēles tiesības patstāvīgi pieņemt lēmumu par detalizētāku attālināto mācību organizēšanas kārtību.

Lai īstenotu pilnveidoto mācību saturu un pieeju, plānots atbalsts pašvaldībām nepieciešamo resursu nodrošināšanai mūsdienīgam mācību procesam, tāpat tiks turpināta **mācību vides un infrastruktūras modernizācija** (ar ESF atbalstu līdz 2023. gada 31. decembrim plānots pilnībā modernizēt vairāk kā 100 vispārējās izglītības iestādes).

Stratēģiskie ieguldījumi infrastruktūrā un cilvēkresursos, tajā skaitā ES fondu atbalsts, ir ļāvuši radīt priekšnoteikumus kvalitatīvai, iekļaujošai, elastīgai un uz inovāciju vērstai izglītības sistēmai, nākotnē aizvien vairāk koncentrējoties uz digitāliem un ilgtspējīgiem zaļajiem risinājumiem un Eiropas līmeņa sadarbību, tajā skaitā iekļaujoties Eiropas universitāšu un Eiropas profesionālās izglītības izcilības centru platformās un turpinot labas prakses apmaiņu.

**ES līmenī** būtiski īstenot apņemšanos līdz 2025. gadam izveidot Eiropas izglītības telpu un apņemšanos, kas ietverta Padomes rezolūcijas par stratēģisku ietvaru Eiropas sadarbībai izglītības un mācību jomā ceļā uz Eiropas izglītības telpu un turpmāk (2021-2030) projektā - nodrošināt iedzīvotāju personīgo, sociālo un profesionālo izaugsmi, veicinot demokrātiskās vērtības, vienlīdzību, sociālo kohēziju, pilsonisko aktivitāti un starpkultūru dialogu, ilgtspējīgu ekonomisko izaugsmi, zaļo un digitālo pārkārtošanos, kā arī nodarbinātību.

***3. Kā ES sadarbība varētu ilgtermiņā vienlaikus sekmēt vienlīdzību, iekļaušanu un panākumus izglītībā, ņemot vērā arī Covid-19 pandēmijas ietekmi, piemēram, uz priekšlaicīgu mācību pārtraukšanu un izglītojamo garīgo veselību?***

Uzskatām, ka ES līmenī vairāk īstenojami pasākumi, kas vērsti uz dažādu izglītības sistēmu un izglītības jomā nodarbināto sadarbspējas attīstīšanu. Jāturpina attīstīt dalībvalstu savstarpējas mācīšanās mehānismi un instrumenti, jo īpaši daloties ar dalībvalstu veiksmes stāstiem un pieredzi, tajā skaitā izplatot veikto pētījumu rezultātus, kā arī tādu īstenotu reģionāla vai nacionāla līmeņa projektu rezultātus un secinājumus, kas ir palīdzējuši mazināt Covid-19 sekas.

Gaidām šajā diskusiju dokumentā minēto Eiropas Komisijas priekšlikumu Padomes ieteikumam par tiešsaistes un attālinātajām mācībām pamatizglītībā un vidējā izglītībā un uzskatām, ka arī šobrīd, kad nepieciešami tūlītēji risinājumi Covid-19 seku mazināšanai, pētījumos un datos balstīti secinājumi un ieteikumi ir jo īpaši nozīmīgi.

Būtisks ir ES finanšu instrumentu atbalsts (tajā skaitā *Erasmus*, Eiropas Sociālā fonda plus un jaunā Atveseļošanas un noturības mehānisma finansējums) un sinerģijas starp tiem iekļaujošas izglītības, vienlīdzīgu iespēju un sasniegumu izglītībā nodrošināšanai. Taču nozīmīga ir plašāka informācija par finanšu instrumentu sinerģiju iespējām un to praktisku piemērošanu.

Pozitīvi vērtējam, ka *Erasmus* jaunā perioda (2021-2027) ietvaros plānots pastiprināts atbalsts digitālo prasmju attīstībai, palielinot aktivitāšu pieejamību un padarot elastīgākus starptautiskās mobilitātes formātus, kā arī iespēja aktivitātēs iesaistīties daudzveidīgākām dalībnieku grupām, īpaši personām, kurām ir ierobežotas iespējas. ES fondu atbalsts ir nozīmīgs arī infrastruktūras attīstībai.

Runājot par digitālo prasmju un izglītības digitalizācijas attīstību, vienlaikus jāņem vērā, ka Covid-19 krīze ir paātrinājusi ekonomikas digitalizācijas tendences un darbavietu automatizāciju. Tādējādi pastiprināta uzmanība arī ES līmenī jāvelta ne tikai digitālo pamatprasmju, bet arī augsta līmeņa digitālo prasmju attīstībai. Papildus, ES līmenī nozīmīga ir sadarbība, labās prakses izplatīšana un pieredzes apmaiņas tādos jautājumos kā izglītības digitālās transformācijas ietekme, veiksmīgu IT risinājumu pieejamības sekmēšana plašākam dalībvalstu lokam, ētikas principu iedzīvināšana; būtiska ir sistēmu tehniska savietojamībai gan nacionālā mērogā, gan ES līmenī, lai varētu notikt sekmīga sadarbība.

Saskatām *Erasmus* potenciālu arī plašākai skolotāju, mācībspēku un izglītības jomā nodarbināto sadarbībai, motivācijas veicināšanai, inovatīvu mācību pieeju un metožu, zināšanu un pieredzes apmaiņai, kā arī mācību iespējām visos skolotāju izglītības, profesionālās pilnveides un karjeras posmos.

Jāturpina stiprināt ES līmeņa sadarbība, lai sekmētu izcilību un inovācijas visos izglītības līmeņos, studentu un augstākās izglītības iestāžu pilsonisko un sociālo atbildību, Eiropas identitāti un aktīvu pilsoniskumu, brīvprātīgo darbu un izglītības jomas sadarbību ar dažādiem tautsaimniecības sektoriem.

**Informatīvā ziņojuma projekts saskaņots** ar Ārlietu ministriju un Labklājības ministriju.

**Latvijas delegācija:**

Delegācijas vadītāja: **Ilga Šuplinska**, izglītības un zinātnes ministre;

Delegācijas dalībnieki: **Maija Zvirbule**, Izglītības un zinātnes ministrijas nozares padomniece (izglītības, jaunatnes un sporta jautājumi).

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

A. Vahere-Abražune, 67047828

anita.vahere-abrazune@izm.gov.lv

D.Deinate, 67047963

[dace.deinate@izm.gov.lv](mailto:dace.deinate@izm.gov.lv)